讀荆軻傳
作者：高斯得
朝代：宋

paragraphs: 夜讀荆軻傳，掩卷喟然嘆。
結交天下士，賢哉太子丹。
報秦一片心，秋蓮孤劍寒。
介紹田先生，得結荆卿歡。
太子一語疑，先生甘自殘。
荆卿欲藉手，臨事敢開口。
走見樊於期，願借將軍首。
將軍搤擥言，念此固已久。
得復平生讎，性命何足有。
四雄英烈風，精誠凌白虹。
函關初未入，氣已吞祖龍。
其事雖不就，簡牘光無窮。
奈何今之人，蹙縮如寒蟲。